Rü ínaxũxü̃ ga Ngechuchu,
rü norü curucha ngĩxü̃ ininge.
Rü jéma nanagagü nawa ga wüxi ga nachica ga Duü̃xẽẽruchina̱xãgu ãẽ́gaxü̃.
Rü jema rü Górguta nixĩ ga naẽ́ga ga togawa.
Rü jéma curuchawa Ngechuchuxü̃ najarüpotagü.
Rü Ngechuchurüü̃ curuchawa najapotagü ga taxre ga to ga jatügü,
rü wüxi ga norü tügünecüwawa rü to ga norü ṯoxwecüwawa.
Rü Piratu rü churaragüxü̃ namu na Ngechuchuarü curuchatape̱xewa na japocuchigüãxü̃ca̱x ga wüxi ga mürapewaxacü ga ãẽ́gatachinüxü̃ ga nhaxü̃:
“Ngechuchu ja Nacharétucü̱̃ã̱x ja Judéugüarü Ãẽ̱xgacü”,
nhaxü̃.
Rü muxü̃ma ga jema Judéugü nüxü̃ nadaumatü ga jema namatü ga mürapewaxacügu üxü̃.
Jerü jema nachica ga Ngechuchuxü̃ curuchawa íjanapotagüxü̃wa,
rü ĩãneãrü ngaicamana nixĩ.
Rü tamaẽ̱xpü̱x ga nagawa naxümatü ga jema naẽ́ga ga jema mürapewawa.
Rü togawa rü Grégugügawa rü Romacü̱̃ã̱xgügawa naxümatü.
Rü jemaca̱x ga jema Judéugüarü paigüarü ãẽ̱xgacügü rü Piratuxü̃ nhanagürügü:
—Toma rü tama tanaxwa̱xe i cunaxümatü i “Judéugüarü Ãẽ̱xgacü”,
nhaxü̃.
Rü narümemaẽ nixĩ i cunaxümatü rü nhacurügü:
“Nügü ixucü na Judéugüarü Ãẽ̱xgacü jiĩxü̃”,
nhacurügü.
Notürü Piratu nanangãxü̃ rü nhanagürü:
—Ngẽma chaxümatüxü̃ rü marü ngẽxma naxümatü —nhanagürü.
Rü curuchawa marü Ngechuchuxü̃ japotagüguwena ga churaragü,
rü nanade ga Ngechuchuchiru.
Rü jema ãgümücü ga churaragü rü nügümaã najatoje ga naxchiru.
Rü nanajauxgü ta ga norü dejuxü̃chiru ga máxü̃.
Notürü taxuwama narünga̱i̱xte,
jerü woetama jemaãcü naxü.
Rü jemaca̱x ga jema churaragü rü nügümaã nhanagürügü:
—¡Tãũxü̃táma nagu tagaugüe!
Rü narümemaẽ nixĩ i naxca̱x tá naxĩnüca̱xwe̱xegü rü ngĩxü̃ tanhanagügü i wüxi i dĩẽru na ngẽmawa nüxü̃ icua̱xgüxü̃ca̱x na texéarü tá na jiĩxü̃ —nhanagürügü.
Rü jemaãcü ningu ga Tupanaãrü ore ga ümatüxü̃ ga nhaxü̃:
“Nügümaã najatoje i chauxchiru,
rü naxca̱x ngĩxü̃ tananhanagügü i wüxi i dĩẽru”,
nhaxü̃.
Rü aixcuma jemaãcü nixĩ ga naxügüãxü̃ ga churaragü.
Rü Ngechuchuarü curuchapünewa ijexma ga naẽ ga María,
rü ngĩẽja̱x,
rü María ga Cropa naxma̱x,
rü María ga Magadácü̱̃ã̱x.
Rü jexguma Ngechuchu naẽxü̃ da̱xgu ga jexma chauxü̃tagu na nachixü̃,
rü nhanagürü ngĩxü̃:
—Pa Mamax,
jima nixĩ ja cune,
—nhanagürü.
Rü jemawena,
rü nhanagürü choxü̃:
—Ngẽma ijixĩ i cue —nhanagürü.
Rü jexgumamama rü chapatawa ngĩxü̃ chajaxu.
Rü chauxü̃tawa ijexmaẽcha.
Rü Ngechuchu nüxü̃ nacua̱x ga marü na janguxü̃ ga guxü̃ma ga norü puracü ga nhama ga naãnewa.
Rü jema Tupanaãrü ore ga ümatüxü̃ na janguxẽẽxü̃ca̱x,
rü nhanagürü:
—Chiṯawa —nhanagürü.
Rü jéma ijexma ga wüxi ga tü̃xü̃xãcü ga wĩũ ga marü üxchiücümaã ããcuxcü.
Rü wüxi ga tüa̱xmü guma wĩũmaã niwaixẽẽgü,
rü wüxi ga dexnemena̱xãwa najana̱ĩ̱x.
Rü jemamaã naã̱xgu nanawe̱xgü.
Rü Ngechuchu najaxaxü ga guma wĩũ ga üxchiücü rü nhanagürü:
—Marü ningu i guxü̃ma i chorü puracü —nhanagürü.
Rü nhu̱xmachi inajarümaxãchieru,
rü naju.
Notürü ga jema Judéugüarü ãẽ̱xgacügü rü tama nanaxwa̱xegü ga curuchagüwa na najexmagüxü̃ ga jema naxü̃negü.
Jerü moxü̃ãcü rü ngü̃xchigaarü ngunexü̃ nixĩ.
Rü jema Judéugüca̱x rü jema nixĩ ga guxü̃ ga ngü̃xchigaarü ngunexü̃ãrü jexera ga üünexü̃,
jerü norü peta ga Üpetüchigaarü ügü nixĩ.
Rü jemaca̱x Piratuna naxca̱x nacagü na churaragü jéma namugüxü̃ca̱x na japojeparagüãxü̃ca̱x na paxa najuexü̃ca̱x ga jema curuchawa ipotagüxü̃,
rü paxa na nadeãxü̃ca̱x ga curuchawa naxü̃pa ga ngü̃xchigaarü ngunexü̃.
Rü jéma naxĩ ga churaragü rü inanapoeparagü ga jema taxre ga jatügü ga Ngechuchumaã jéma curuchawa ipotagüxü̃.
Rü Ngechuchuca̱x naxĩ ga churaragü,
notürü nüxü̃ nadaugü ga marü na najuxü̃.
Rü jemaca̱x tama najapojeparagü.
Notürü wüxi ga churara rü Ngechuchuxü̃ nacanapacütüxü̃.
Rü jexgumatama ínaja̱xüchi ga nagü rü dexá.
Rü chama i Juã́ũ rü nüxü̃ chadau i guxü̃ma ga nhaã pemaã nüxü̃ chixuxü̃.
Rü aixcuma nixĩ i nhaã chorü ore.
Rü chamatama nüxü̃ chacua̱x i aixcuma na jiĩxü̃,
rü pemaã nüxü̃ chixu na pema rü ta pejaxõgüxü̃ca̱x.
Rü jema nangupetü na janguxü̃ca̱x i Tupanaãrü ore i ümatüxü̃ i nhaxü̃:
“Rü taxúnetáma ja naxchina̱xã nipojegü”,
nhaxü̃.
Rü toxnamana i Tupanaãrü ore i ümatüxü̃wa rü nhanagürü:
“Tá nüxü̃ narüdaunü ja jima nacanapacütüxü̃güãcü”,
nhanagürü.